CELEX: 62020TN0613
Language: mt
Date: 2020-10-03 00:00:00
Title: Kawża T-613/20: Rikors ippreżentat fit-3 ta’ Ottubru 2020 – Junqueras i Vies vs Il-Parlament

16.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 390/48
            
         
      Rikors ippreżentat fit-3 ta’ Ottubru 2020 – Junqueras i Vies vs Il-Parlament
      (Kawża T-613/20)
      (2020/C 390/65)
      Lingwa tal-kawża: l-Ispanjol
      
         Partijiet
      
      
         Rikorrent: Oriol Junqueras i Vies (Sant Joan de Vilatorrada, Spanja) (rappreżentant: A. Van den Eynde Adroer, avukat)
      
         Konvenut: Il-Parlament Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha tqis li ġie ppreżentata f’waqtu, l-att li bih ġie ppreżentat ir-rikors kontra l-att ikkontestat flimkien mad-dokumenti annessi tiegħu, tiddikjarah ammissibbli u, fil-mertu tiegħu, tiddikjara l-att ikkontestat, li huwa s-suġġett tal-kawża odjerna, null u bla effett, filwaqt li tikkundanna lill-konvenut għall-ispejjeż.
      
         Motivi u argumenti prinċipali
      
      Ir-rikors odjern huwa dirett kontra d-deċiżjoni tal-Parlament Ewropew imħabbra mill-President Sassoli fis-sessjoni plenajra tat-23 ta’ Lulju tal-2020, li biha, b’kont meħud tad-deċiżjoni tal-Kummissjoni Elettorali Ċentrali tat-3 ta’ Jannar tal-2020 segwita mis-sentenza tat-Tribunal Supremo tad-9 ta’ Jannar 2020 u tas-sentenza tal-Qorti Ġenerali tal-Unjoni Ewropea tad-19 ta’ Diċembru 2019, mogħtija fil-Kawża C-502/19 fir-rigward ta’ Junqueras, ġiet imħabbra l-pożizzjoni ta’ Membru tal-Parlament Ewropew ta’ Jordi Solé i Ferrando b’sostituzzjoni ta’ Oriol Junqueras i Vies.
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv huwa bbażat fuq il-ksur tad-drittijiet ta’ Oriol Junqueras i Vies skont l-Artikoli 41(1) u (2), u 47 tal-Karta tad-Drittijiet Fundamentali tal-Unjoni Ewropea fil-proċeduri tal-adozzjoni tad-deċiżjonijiet u fit-trattament tal-kwistjoni suġġetta għad-deċiżjoni tal-Qorti Ġenerali tal-Unjoni Ewropea (Kawża T-24/20) u l-miżuri kawtelatorji quddiem il-Qorti Ġenerali tal-Unjoni Ewropea (Kawża C-201/20); kif ukoll fuq il-ksur tal-Artikolu 13(3) tal-Att rigward l-elezzjoni tal-Membri tal-Parlament Ewropea (1976) u tal-Artkolu 4(4), (7) u (8) tar-Regolament Intern tal-Proċeduri tal-Parlament Ewropew.
                  
                              —
                           
                           
                              F’dan ir-rigward, huwa jsostni li l-Artikoli 13(3) tal-Att rigward l-elezzjoni tal-Membri tal-Parlament Ewropea (1976) u l-Artikolu 4(7) tar-Regolament Intern tal-Proċeduri tal-Parlament, għandhom jiġu interpretati fis-sens li jirrikjedu proċeduri li jirrispettaw id-drittijiet ipprovduti mill-imsemmija dispożizzjonijiet, li jippermettu li tiġi invokata u eżaminata l-eżistenza tal-eċċezzjonijiet għad-dikjarazzjoni tas-siġġu vakanti ta’ Oriol Junqueras i Vies u l-inammissibbiltà tas-sostituzzjoni tiegħu b’membru ieħor tal-Parlament Ewropew.
                           
                        
            
                  1.
               
               
                  It-tieni motiv huwa bbażat fuq il-ksur tal-Artikoli 39(1) u 39(2) tal-Karta tad-Drittijiet Fundamentali tal-Unjoni Ewropea, tal-Artikolu 14(3) TUE, tal-Artikolu 1(3) tal-Att rigward l-elezzjoni tal-Membri tal-Parlament Ewropea (1976), tal-prinċipju ta’ kooperazzjoni leali tat-tielet paragrafu tal-Artikolu 4 TUE (f’dan il-każ mit-Trubinal Supremo), tal-prinċipju ta’ supremazija tad-dritt tal-Unjoni Ewropea, tal-Artikolu 9 (it-tieni paragrafu) tal-Protokoll 7 tal-Privileġġi u l-Immunitajiet u 6 tar-Regoli Proċedurali tal-Parlament Ewropew.
                  
                              —
                           
                           
                              F’dan ir-rigward, huwa jsostni li ma ngħata l-ebda effett prattiku lis-sentenza tal-Qorti Ġenerali tal-Unjoni Ewropea tad-19 ta’ Diċembru 2019, mogħtija fil-Kawża C-502/19 preċiżament fir-rigward ta’ Oriol Junqueras i Vies, li kienet tirrikjedi li titressaq talba għat-tneħħija tal-immunità quddiem il-Parlament Ewropew u minflok ġiet applikata biex huwa jiġi ssostitwit minn membru ieħor tal-Parlament Ewropew.
                           
                        
                              —
                           
                           
                              Sussidjarjament huwa jinvoka l-interpretazzjoni konformi mad-dispożizzjonijiet tal-Artikoli 13(3) tal-Att rigward l-elezzjoni tal-Membri tal-Parlament Ewropea u 4(7) tar-Regoli Proċedurali tal-Parlament Ewropew fis-sens li l-Parlament Ewropew jista’ jikkonstata l-eċċezzjonijiet previsti f’dawn l-artikoli għas-siġġu vakanti meta l-motiv ikun jista’ jiġi evalwat mingħajr ma ssir ebda evalwazzjoni tad-dritt intern tal-Istat, liema operazzjoni effettivament twettqet inkonnessjoni mal-Ftehim tat- 23 ta’ Jannar tal-Junta Electoral Central [il-Kummissjoni Ewlettorali Ċentrali].
                           
                        
            
                  2.
               
               
                  It-tielet motiv huwa bbażat fuq il-ksur tal-Artikolu 39(1) u (2) tal-Karta tad-Drittijiet Fundamentali tal-Unjoni Ewropea, tal-Artikolu 3 tal-Protokoll 1 KEDB u tal-Artikoli 9 (punti a u b) tal-ewwel paragrafu tal-Protokoll 7 tal-Privileġġi u l-Immunitajiet u 6 tar-Regoli Proċedurali tal-Parlament Ewropew.
                  
                              —
                           
                           
                              Skont ir-rikorrenti Oriol Junqueras i Vies ġie mċaħħad illegalment mil-effettività tal-immunitajiet irrikonoxxuti fl-imsemmi artikolu (l-ewwel paragrafu, punti a u b) tal-Protokoll 7 tal-Privileġġi u l-Immunitajiet tal-Unjoni Ewropea.
                           
                        
            
                  3.
               
               
                  Ir-raba’ motiv huwa bbażat fuq il-ksur tal-Artikolu 9 (punt a tal-ewwel paragrafu) tal-Protokoll 7 tal-Privileġġi u l-Immunitajiet, tal-Artikolu 39(1) u (2) tal-Karta tad-Drittijiet Fundamentali tal-Unjoni Ewropea u tal-Artikolu 3 tal-Protokoll 1 KEDB u tal-Artikoli 6 tar-Regoli Proċedurali tal-Parlament u 13(3) tal-Att rigward l-elezzjoni tal-Membri tal-Parlament Ewropea (1976), sa fejn il-leġiżlazzjoni Spanjola teżiġi t-tneħħija tal-immunità sabiex jiġu pproċessati d-deputati eletti, sa fejn il-ġurisprudenza li tgħid mod ieħor tat-Tribunal Supremo hija contra legem u ġġenerata ad hoc u ad hominem fl-istess kawża kriminali speċjali inkwistjoni, bħala forma ta’ kopertura għall-azzjonijiet tiegħu stess, mingħajr ma jeżisti l-ebda preċedent, kif irrikonoxxa t-Tribunal Supremo stess.
               
            
                  4.
               
               
                  Il-ħames motiv huwa bbażat fuq il-ksur tal-Artikolu 20 tal-Karta tad-Drittijiet Fundamentali tal-Unjoni Ewropea sa fejn ġie applikat trattament mhux ugwali quddiem il-liġi billi ma ġewx applikati l-istess kriterji fl-interpretazzjoni tad-Dritt tal-Unjoni ma’ Junqueras u mal-membru parlamentari Ewropew li ssostitwixxih skont l-att ikkontestat.